REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/561-21

28. decembar 2021. godine

B e o g r a d

Z A P I S N I K

31. SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU, ODRŽANE 23. DECEMBRA 2021. GODINE

 Sednica je počela u 09,00 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Velibor Milojčić, doc. dr Mihailo Jokić, Dejan Kesar, Đorđe Dabić, Dragan M. Marković, Daniel Đivanović, Vladimir Zagrađanin i Sanja Jefić Branković.

Sednici su prisustvovali i: Marijan Rističević, zamenik člana Đorđa Komlenskog, Milan Urošević,zamenik člana Nebojše Pavlovića, Vesna Krišanov, zamenik člana Biljane Pantić Pilje, Nenad Krstić, zamenik člana Jelene Žarić Kovačević i Nina Pavićević, zamenik člana Tome File.

Sednici nisu prisustvovali članovi Odbora: Sanja Lakić i dr Aleksandar Martinović, niti njihovi zamenici.

Sednici su prisustvovali i: Zoran Pašalić, Zaštitnik građana, Jelena Stojanović, zamenica Zaštitnika građana, Milan Marinović,Poverenik za informacije od javnog značaja i zaštitu podataka o ličnosti, Sanja Unkovića, zamenica Poverenika i Rada Kovačević, savetnica Poverenika.

Predsednik Odbora je obavestio članove i zamenike članova odbora da je u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre razmotrio godišnje izveštaje nezavisnih državnih organa i utvrdio predlog zaključaka koji će uputiti Narodnoj skupštini.

 Predsednik Odbora je stavio na glasanje, a članovi i zamenici članova Odbora su jednoglasno utvrdili sledeći

 D n e v n i r e d:

1. Razmatranje Redovnog godišnjeg izveštaja Zaštitnika građana za 2020. godinu (broj: 02-451/21 od 17. marta 2021. godine);
2. Razmatranje Izveštaja o radu Poverenika za informacije od javnog značaja i zaštitu podataka o ličnosti za 2020. godinu (broj: 02-474/21 od 22. marta 2021. godine).

Predsednik Odbora je konstatovao da su izveštaji dostavljeni Narodnoj skupštini pre devet meseci i da su svi narodni poslanici imali dovoljno vremena da se detaljno upoznaju sa njihovom sadržinom, te je radi efikasnog rada na ovoj sednici, predložio da Zaštitnik građana i Poverenik za informacije od javnog značaja i zaštitu podataka o ličnosti ukažu na izazove koje smatraju najznačajnijima u radu tokom 2020. godine, a da u raspravi koja se bude vodila dobiju priliku da detaljnije predstave izveštaje kroz odgovore na pitanja narodnih poslanika.

**PRVA TAČKA -** Razmatranje Redovnog godišnjeg izveštaja Zaštitnika građana za 2020. godinu (broj: 02-451/21 od 17. marta 2021. godine)

**Zoran Pašalić** je istakoa da je 2020. godina bila izazov ne samo za Republiku Srbiju, već i za ceo svet u pogledu COVID-19, te da je u takvim uslovima institucija Zaštitnika građana imala za 67% više evidentiranih obraćanja od strane građana, u uslovima kada je ova institucija radila non-stop sa istim brojem zaposlenih, što je doprinelo porastu poverenja u rad Zaštitnika građana.

Rekljao je da je tokom 2020. godine započela izrada novog Zakona o Zaštitniku građana, čiji je predlagač Ministarstvo državne uprave i lokalne samouprave, ali da je Zaštitnik građana dao svoj najveći doprinos u pripremi teksta zakona, koji je usvojen u novembru 2021. godine.

Naglasio je da novi zakon daje bitno povećana ovlašćenja Zaštitniku građana i kao primer naveo da je Zaštitnik građana nacionalni izvestilac za zaštitu lica koja su žrtve trgovinom ljudima, kao i da su povećane ingerencije u oblasti zaštite prava deteta i briga o starim licima.

Ukazao je na to da je počeo postupak za reakreditaciju statusa A, koje imaju određene institucije koje se bave zaštitom ljudskih prava u svetu, pri čemu je Srbija imala status A i skoro godinu dana je Zaštitnik građana bio u kontaktu sa Generalnom asocijacijom svih institucija koje se bave zaštitom ljudskih prava u svetu, nakon čega je Srbiji obnovljen status A.

Predsednik Odbora je otvorio raspravu u vezi sa ovom tačkom dnvnog reda u kojoj je učestvovao Marijan Rističević, koji je ukazao na, po njegovom mišljenju, kršenje procedure prilikom razmatranja Redovnog godišnjeg izveštaja Zaštitnika građana na sednici Narodne skupštine, iznevši stav da se na u plenumu može rasprvljati samo o predlogu zaključaka, čiji je podnosilac Odbor, te da je nedopustivo da se Zaštitnik građana, koji je podnosilac izveštaja, smatra ovlašćenim podnosiocem akta.

Kako se niko više nije javio za reč, predsednik Odbora je zaključio raspravu i predložio da Odbor utvrdi **Predlog zaključka povodom razmatranja Redovnog godišnjeg izveštaja Zaštitnika građana za 2020. godinu:**

1. Narodna skupština ocenjuje da je Zaštitnik građana svojim Redovnim godišnjim izveštajem za 2020. godinu, koju je obeležila pandemija zarazne bolesti COVID-19, kroz celovito predstavljanje aktivnosti Zaštitnika građana u izvršavanju ustavnih i zakonskih nadležnosti, dao opštu ocenu stanja i kvaliteta ostvarivanja i zaštite prava građana pred državnim organima, u situaciji koja je zahtevala mere zaštite kojima su u određenim segmentima i na određeno vreme bila ograničena pojedina ljudska prava, te da je u datim okolnostima, predstavio stanje državne uprave i javnog sektora u celini, ukazujući na neophodne sistemske promene kroz izgradnju i jačanje instucija, u cilju unapređenja vladavine prava, poštovanja ljudskih i manjinskih prava i ostvarivanja prava građana.

2. Narodna skupština, polazeći od ocene Zaštitnika građana o položaju građana u odnosu na organe uprave, preporučuje Vladi danastavi sa kontinuiranim: nadzorom nad radom sudske uprave i doslednom primenom propisa kojima je regulisano postupanje po pritužbama na njihov rad; unapređivanjem komunikacije sa građanima; nadzorom nad doslednom primenom propisa u svim oblastima; analiziranjem efekata primene zakona, u cilju efikasnog i zakonitog ostvarivanja prava građana i unapređivanja mehanizama za zaštitu njihovih prava; razvijanjem i primenom tehnologije kako bi se povećala efikasnost rada organa i službi gradova i opština u korist građana.

3. Narodna skupština poziva Vladu da kontinuirano iveštava Narodnu skupštinu o sprovođenju ovih zaključaka.

4. Ovaj zaključak objaviti u „Službenom glasniku Republike Srbije".

Članovi i zamenici članova Odbora su većinom glasovautvrdili predlog zaključka.

Predsednik Odbora je predložio da za predstavnika Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA –** Razmatranje Izveštaja o radu Poverenika za informacije od javnog značaja i zaštitu podataka o ličnosti za 2020. godinu (broj: 02-474/21 od 22. marta 2021. godine).

 **Milan Marinović** je pohvalio nastavak dobre prakse da se pred nadležnim odborima kao i na plenarnoj sednici Narodne skupštine razmatraju godišnji izveštaji nezavisnih državnih organa, posebno istakavši zadovoljstvo što je veliki deo zaključaka koje je Narodna skupština usvojila prošle godine u vezi sa izveštajem podnetim za 2019. godinu, realizovan tokom prethodnog perioda.

 Istakao je da je i u oblasti informacija od javnog značaja i u oblasti zaštite podataka o ličnosti napravljen značajan prodor tokom 2021. godine, što se posebno ogleda u usvajanju Zakona o pristupu informacijama od javnog značaja, pokretanju izrade nove Strategije o zaštiti podataka o ličnosti u koordinaciji Vlade, Ministarstva pravde i Poverenika, što obuhvata i izmenu Zakona o zaštiti podataka o ličnosti.

 Naglasio je da je 2020. godinu obeležila pandemija virusa COVID-19, kao i uvedeno vanredno stanje, te da se Poverenik prilagodio datoj situaciji, posebno ističući kao pozitivno, činjenicu da ni jedno od dva prava kaoja štiti poverenik nisu bila suspendovana u navedenom periodu.

 Ukazao je na smanjen obim posla u oblasti zaštite podataka o ličnosti, s obzirom da su planirani inspekcijski nadzori, planirani za obrazovne i zdravstvene ustanove u 2020. godini morali da budu revdirani, imajući u vidu specifičan način rada ovih ustanova u situaciji izazavanoj pandemijom.

Predsednik Odbora je otvorio raspravu u vezi sa ovom tačkom dnvnog reda u kojoj su učestvovali Marijan Rističević i Vladimir Đukanović.

 **Marijan Rističević** je ponovio primedbu koju je izneo u vezi sa razmatranjem izveštaja Zaštitnika građana na sednici Narodne skupštine i izrazio nezadovoljstvo političkim angažovanjem prethodnog Zaštitnika građana i Poverenika za informacije od javnog značaja i zaštitu podataka o ličnosti.

 **Vladimir Đukanović** je izneo stav da predstavnici nevladinih organizacija ne mogu biti zaposleni u službi ni Zaštitnika građana ni Poverenika za informacije od javnog značaja i zaštitu podataka o ličnosti i drugim nezavisnim državnim organima, kako bi se sprečilo formiranje četvrte grane vlasti, koju bi predstavljali predstavnici nevladinog sektora kroz institucije nezavisnih državnih organa.

Kako se niko više nije javio za reč, predsednik Odbora je zaključio raspravu i predložio da Odbor utvrdi Predlog zaključaka **povodom razmatranja Izveštaja o radu Poverenika za informacije od javnog značaja i zaštitu podataka o ličnosti za 2020. godinu**

 1. Narodna skupština konstatuje da je Poverenik za informacije od javnog značaja i zaštitu podataka o ličnosti (u daljem tekstu: Poverenik) u Izveštaju o radu Poverenika za informacije od javnog značaja i zaštitu podataka o ličnosti za 2020. godinu celovito predstavio aktivnosti Poverenika u izvršavanju svojih nadležnosti i dao opštu ocenu stanja i kvaliteta sprovođenja Zakona o slobodnom pristupu informacijama od javnog značaja i Zakona o zaštiti podataka o ličnosti u 2020. godini.

2. Narodna skupština podržava Vladu u preduzimanju aktivnosti i mera na: kontinuiranom unapređivanju pravnog okvira radi poboljšanja upravnog izvršenja rešenja Poverenika; podizanju odgovornosti organa vlasti i unapređenju sprovođenja ovlašćenja Poverenika; sprečavanju zloupotreba prava na slobodan pristup informacijama od javnog značaja; poboljšanju sistemskog pristupa oblasti zaštite podataka o ličnosti.

3. Narodna skupština poziva Vladu da redovno podnosi Narodnoj skupštini izveštaj o sprovođenju ovih zaključaka.

4. Ovaj zaključak objaviti u „Službenom glasniku Republike Srbije"

Članovi i zamenici članova Odbora su **većinom glasova** utvrdili predlog zaključaka.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

Sednica je završena u 09,25 časova.

SEKRETAR PREDSEDNIK

Sanja Pecelj Vladimir Đukanović